AIŠKINAMASIS RAŠTAS

Dėl Molėtų rajono savivaldybės tarybos 2015 m. balandžio 30 d. sprendimo Nr. B1-109 „Dėl Molėtų rajono savivaldybės prekybos ir paslaugų teikimo viešosiose vietose taisyklių, Molėtų rajono savivaldybės prekybos ir paslaugų teikimo viešosiose vietose vietinės rinkliavos nuostatų patvirtinimo“ pakeitimo

**1. Parengto tarybos sprendimo projekto tikslai ir uždaviniai**

Molėtų rajono savivaldybės taryba 2015 m. balandžio 30 d. sprendimu Nr. B1-109 „Dėl Molėtų rajono savivaldybės prekybos ir paslaugų teikimo viešosiose vietose taisyklių, Molėtų rajono savivaldybės prekybos ir paslaugų teikimo viešosiose vietose vietinės rinkliavos nuostatų patvirtinimo“ patvirtino prekybos ir paslaugų teikimo viešosiose vietose vietinės rinkliavos nuostatus (toliau – nuostatai).

Lietuvos Respublikos rinkliavų įstatymo (toliau – Įstatymas) 13 straipsnio 3 dalis reglamentuoja, kad Savivaldybės taryba gali vietinės rinkliavos dydį vieną kartą per metus indeksuoti, taikydama metinį vartojimo kainų indeksą, jeigu jis didesnis negu 1,1. 2016 metais vietinės rinkliavos dydis nebuvo keičiamas. Teikiamame sprendimo projekte siūloma padidinti rinkliavų dydį tik prekybai ir paslaugų teikimui masiniuose renginiuose.

Įstatymo 12 straipsnis reglamentuoja, kad Savivaldybės taryba nustato vietinės rinkliavos lengvatas. Sprendimo projekte siūloma nustatyti lengvatas asmenims, sulaukusiems senatvės pensijos amžiaus, ir neįgaliems asmenims, turintiems nustatytą darbingumo lygį nuo 30 iki 40 procentų, deklaravusiems savo gyvenamąją vietą Molėtų rajono savivaldybės teritorijoje, ir masinių renginių metu netaikyti rinkliavos asociacijoms, kurių buveinė registruota Molėtų rajono savivaldybės teritorijoje, tautodailininkams, amatininkams, turintiems tautinio paveldo sertifikatus, tautodailininko ar amatininko pažymėjimą ir prekiaujantiems savo darbo tautodailės ir dailiųjų amatų gaminiais.

Molėtų rajono savivaldybės administracija, išduodama leidimus prekiauti ar teikti paslaugas viešosiose vietose, pastebėjo, kad nuostatuose nėra nustatytų tam tikrų aplinkybių, ir, atsižvelgdama į tai, siūlo patvirtinti naują nuostatų redakciją.

Parengto sprendimo projekto tikslas – pakeisti Molėtų rajono savivaldybės prekybos ir paslaugų teikimo viešosiose vietose vietinės rinkliavos nuostatus ir išdėstyti juos nauja redakcija.

**2. Šiuo metu esantis teisinis reglamentavimas:**

Lietuvos Respublikos vietos savivaldos įstatymo 18 straipsnio 1 dalis;

Lietuvos Respublikos rinkliavų įstatymo 12 straipsnis, 13 straipsnio 3 dalis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – padidinus rinkliavos dydį į savivaldybės biudžetą bus surinkta daugiau lėšų, ir tikėtina, kad, taikant rinkliavos dydžiui 50 procentų lengvatą asmenims, sulaukusiems senatvės pensijos amžiaus, ir neįgaliems asmenims, daugiau rajono gyventojų pirks verslo liudijimus.

Neigiamų pasekmių nenumatoma.

**4. Priemonės sprendimui įgyvendinti**

Vykdyti teisės aktą.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Sprendimo vykdytojas – Molėtų rajono savivaldybės administracija.